5. POLITIKA KONKURENCE

1. Pogodba o ustanovitvi Evropske skupnosti, Naslov VI, Poglavje 1, Pravila o konkurenci.

(a) Ne glede na člena 87 in 88 Pogodbe ES lahko Poljska uporablja oprostitve od davka na pravne osebe, ki so bile dodeljene pred 1. januarjem 2001 na podlagi Zakona o posebnih ekonomskih conah iz leta 1994, pod naslednjimi pogoji:

(i) za mala podjetja, kakor so opredeljena v skladu z opredelitvijo Skupnosti [2] in s prakso Komisije, do in vključno z 31. decembrom 2011;

za srednja podjetja, kakor so opredeljena v skladu z opredelitvijo Skupnosti [3] in s prakso Komisije, do in vključno z 31. decembrom 2010;

V primeru združitve, prevzema ali podobnega primera, v katerega je vključen upravičenec do oprostitve davka dodeljene po zgornji zakonodaji, se prekine oprostitev davka na pravne osebe.

(ii) za druga podjetja, pod pogojem, da so upoštevane naslednje omejitve za zneske pomoči, dodeljene po zgornji zakonodaji:

(aa) Državna pomoč za regionalne naložbe:

- pomoč ne presega maksimuma 75 % upravičenih stroškov naložb, v primeru da je podjetje pridobilo dovoljenje za posebno ekonomsko cono (v nadaljnjem besedilu PEC) pred 1. januarjem 2000. V primeru da je podjetje dovoljenje za PEC pridobilo med letom 2000, skupna pomoč ne presega maksimuma 50 % upravičenih stroškov naložb;

- če podjetje deluje v sektorju motornih vozil [4], skupna pomoč ne presega maksimuma 30 % upravičenih stroškov naložb;

- obdobje za izračun pomoči, ki se vključi v zgornje meje 75 % in 50 % (30 % v primeru sektorja motornih vozil) se prične 1. januarja 2001; pomoči, ki so bile zahtevane in pridobljene na podlagi dobička pred tem datumom, se ne štejejo v izračun;

- če podjetje na dan pristopa že presega dovoljene zgornje meje, se povrnitev pomoči ne zahteva;

- za namene izračuna vsote pomoči, se upošteva vsa pomoč dodeljena upravičencu iz naslova upravičenih stroškov, vključno s pomočmi dodeljenimi po drugih shemah in neodvisno od tega ali so dodeljene iz lokalnih, regionalnih, državnih ali virov Skupnosti;

- upravičeni stroški se opredelijo na podlagi Smernic o državni regionalni pomoči [5];

- upravičeni stroški, ki se jih lahko upošteva, so tisti, ki so nastali na podlagi dovoljenja za PEC ali na podlagi programa, ki ga je podjetje do 31. decembra 2002 uradno sprejelo. Upoštevajo se lahko le stroški, ki so dejansko nastali med začetkom veljavnosti sheme na podlagi Zakona o posebnih ekonomskih conah iz leta 1994 in 31. decembrom 2006.

(bb) Državne pomoči za usposabljanje, raziskave in razvoj ter investicije v okolje:

- pomoč ne presega ustreznih zgornjih meja intenzivnosti pomoči, ki se uporabljajo za te cilje pomoči v skladu s členoma 87 in 88 Pogodbe ES ali kot je drugače določeno v tem aktu;

- obdobje za izračun pomoči, ki se vključi v dovoljeno zgornjo mejo, se začne 1. januarja 2001; pomoči, ki so bile zahtevane in pridobljene na podlagi dobičkov pred tem datumom, se ne štejejo v izračun;

- za namene izračuna vsote pomoči, se upošteva vsa pomoč dodeljena upravičencu iz naslova upravičenih stroškov, vključno s pomočmi dodeljenimi po drugih shemah in neodvisno od tega ali so dodeljene iz lokalnih, regionalnih, državnih ali virov Skupnosti;

- upravičeni stroški se izračunajo na podlagi pravil Skupnosti, ki se uporabljajo za zadeven cilj pomoči;

- če podjetje na dan pristopa že presega dovoljene zgornje meje, se povrnitev pomoči ne zahteva;

- upravičeni stroški, ki se jih lahko upošteva, so tisti, ki so nastali na podlagi dovoljenja za PEC ali na podlagi programa, ki ga je podjetje uradno sprejelo do 31. decembra 2002. Upoštevajo se lahko le stroški, ki so dejansko nastali med začetkom veljavnosti sheme na podlagi Zakona o posebnih ekonomskih conah iz leta 1994 in 31. decembrom 2006.

(b) Prehodna ureditev določena v (a) zgoraj začne veljati šele, če Poljska spremeni Zakon o posebnih ekonomskih conah, s čimer uvede zgornje spremembe glede ugodnosti malih in srednjih podjetij ter velikih podjetij, ki so podeljene na podlagi Zakona iz leta 1994 o posebnih ekonomskih conah, in če do pristopa uskladi posamične ugodnosti z zgornjo ureditvijo. Vsaka pomoč, ki je dodeljena na podlagi Zakona o posebnih ekonomskih conah iz leta 1994 in do dne pristopa ni usklajena s pogoji iz (a) zgoraj, se šteje za novo pomoč v skladu z mehanizmom za obstoječe pomoči iz Priloge IV, Poglavja 3 o politiki konkurence, k temu aktu.

(c) Poljska bo Komisiji predložila:

- dva meseca od dne pristopa informacije o izpolnjevanju pogojev iz (a) zgoraj;

- do konca februarja 2007, informacije o upravičenih stroških naložb, ki so jih v skladu z zgoraj omenjeno zakonodajo upravičenci dejansko imeli, in o skupnem znesku pomoči, ki so jih upravičenci prejeli in

- polletna poročila o spremljanju pomoči, podeljene upravičencem v sektorju motornih vozil.

2. Pogodba o ustanovitvi Evropske skupnosti, Naslov VI, Poglavje 1, Pravila o konkurenci.

Ne glede na člena 87 in 88 Pogodbe ES lahko Poljska podeli državno pomoč za varstvo okolja pod naslednjimi pogoji:

(a) do 31. decembra 2007 za investicije v okolje, katerih cilj je prilagajanje standardom iz Direktiv Sveta 76/464/EGS [6], 82/176/EGS [7], 83/513/EGS [8], 84/156/EGS [9] et 86/280/EGS [10], pod pogojem, da je intenzivnost pomoči omejena na ustrezno zgornjo mejo regionalne pomoči. V primeru malih in srednjih podjetij, kakor so opredeljena z opredelitvijo Skupnosti [11], se intenzivnost lahko poveča za 15 odstotnih točk;

(b) do datumov, določenih v Prilogi XII, Poglavju 13 o okolju, Oddelku C, točki 2, in Oddelku B, točki 3, k temu aktu, za investicije v okolje, katerih cilj je prilagajanje standardom iz Direktiv Sveta 91/271/EGS [12] in 1999/31/ES [13], pod pogojem, da je intenzivnost pomoči omejena na ustrezno zgornjo mejo regionalne pomoči. V primeru malih in srednjih podjetij, kakor so opredeljena z opredelitvijo Skupnosti, [14] se intenzivnost lahko poveča za 15 odstotnih točk;

(c) za obstoječe obrate in do datumov, določenih v Prilogi XII, Poglavju 13 o okolju, Oddelku D, točki 1, k temu aktu, za investicije v okolje, katerih cilj je prilagajanje standardom iz Direktive Sveta 96/61/ES [15], pod pogojem, da je intenzivnost pomoči omejena na 30 % upravičenih stroškov naložb;

(d) za obstoječe obrate, za katere ne veljajo določbe iz Priloge XII, Poglavja 13 o okolju, Oddelka D, točke 1, k temu aktu, za investicije v okolje, katerih cilj je prilagajanje standardom iz Direktive Sveta 96/61/ES, pod pogojem, da je intenzivnost pomoči omejena na 30 % upravičenih stroškov naložb;

(e) za obstoječe obrate in do datumov, določenih v Prilogi XII, Poglavju 13 o okolju, Oddelku D, točki 2, k temu aktu, za investicije v okolje, katerih cilj je prilagajanje standardom iz Direktive 2001/80/ES [16], pod pogojem, da je intenzivnost pomoči omejena na 50 % upravičenih stroškov naložb;

(f) upravičeni stroški investicij v okolje se opredeli v skladu z oddelkom E.1.7. Smernic Skupnosti o državnih pomočeh na področju varstva okolja [17] ali v skladu z nadaljnjimi pravili, ki nadomeščajo obstoječe smernice;

(g) prehodna ureditev iz točk od (a) do (f) zgoraj začne veljati le, če Poljska podeli pomoč v skladu z zgornjimi pogoji.

[2] Kot jo določa Priporočilo Komisije 96/280/ES z dne 3. aprila 1996 o opredelitvi malih in srednje velikih podjetij (UL L 107, 30.4.1996, str. 4).

[3] Kot jo določa Priporočilo Komisije 96/280/ES z dne 3. aprila 1996 o opredelitvi malih in srednje velikih podjetij (UL L 107, 30.4.1996, str. 4).

[4] V smislu Priloge C k Večsektorskemu okviru Skupnosti za regionalno pomoč, namenjeno večjim investicijskim projektom (UL C 70, 19.3.2002, str. 8).

[5] UL C 74, 10.3.1998, str. 9.

[6] Direktiva Sveta 76/464/EGS o onesnaževanju pri odvajanju nekaterih nevarnih snovi v vodno okolje Skupnosti (UL L 129, 18.5.1976, str. 23) s spremembami.

[7] Direktiva Sveta 82/176/EGS z dne 22. marca 1982 o mejnih vrednostih in zahtevah glede kakovosti pri odvajanju živega srebra v industriji, ki uporablja kloralkalno elektrolizo (UL L 81, 27.3.1982, str. 29) s spremembami.

[8] Direktiva Sveta 83/513/EGS z dne 26. septembra 1983 o mejnih vrednostih in ciljih kakovosti pri odvajanju kadmija (UL L 291, 24.10.1983, str. 1) s spremembami.

[9] Direktiva Sveta 84/156/EGS z dne 8. marca 1984 o mejnih vrednostih in zahtevah glede kakovosti pri odvajanju živega srebra v industriji, ki ne uporablja kloralkalne elektrolize (UL L 74, 17.3.1984, str. 38) s spremembami.

[10] Direktiva Sveta 86/280/EGS z dne 12. junija 1986 o mejnih vrednostih in ciljih kakovosti pri odvajanju nekaterih nevarnih snovi, vključenih v seznam I Priloge k Direktivi 76/464/EGS (UL L 181, 4.7.1986, str. 16) s spremembami.

[11] Priporočilo Komisije 96/280/ES z dne 3. aprila 1996 o opredelitvi malih in srednje velikih podjetij (UL L 107, 30.4.1996, str. 4).

[12] Direktiva Sveta 91/271/EGS z dne 21. maja 1991 o čiščenju komunalne odpadne vode (UL L 135, 30.5.1991, str. 40). Direktiva, kakor je bila spremenjena z Direktivo Komisije 98/15/ES (UL L 67, 7.3.1998, str. 29).

[13] Direktiva Sveta 1999/31/ES z dne 26. aprila 1999 o odlaganju odpadkov na odlagališčih (UL L 182, 16.7.1999, str. 1).

[14] Priporočilo Komisije 96/280/ES z dne 3. aprila 1996 o opredelitvi malih in srednje velikih podjetij (UL L 107, 30.4.1996, str. 4).

[15] Direktiva 96/61/ES z dne 24. septembra 1996 o celovitem preprečevanju in nadzorovanju onesnaževanja (UL L 257, 10.10.1996, str. 26).

[16] Direktiva 2001/80/ES Evropskega parlamenta in Sveta z dne 23. oktobra 2001 o omejevanju emisij nekaterih onesnaževal v zrak iz velikih kurilnih naprav (UL L 309, 27.11.2001, str. 1).

[17] UL C 37, 3.2.2001, str. 3.

--------------------------------------------------